ועדת הכלכלה, כנסת 18, פרוטוקול מספר 125, 2009-12-09 09:30

אופיר אקוניס: בוקר טוב, אנחנו פותחים היום שתי ישיבות בנושא תחבורה.

אופיר אקוניס: הנושא הראשון הוא תקנות התעבורה (תיקון מס'....), למה אין מספר לתיקון?

לאה ורון: משרד המשפטים ייתן את המספר.

אופיר אקוניס: בדבר הסדרת אופניים עם מנועי עזר.

אופיר אקוניס: מי ממשרד התחבורה רוצה להציג את הנושא?

עוזי יצחקי: אני אפתח.

עוזי יצחקי: במסגרת מדיניות לתחבורה ירוקה וגם מניעת זיהום אוויר מכלי רכב, הפחתת גודש במרכזי הערים גם מדינת ישראל נתנה דעתה בשנים האחרונות לעניין הזה.

עוזי יצחקי: אישרנו את הקורקינט החשמלי, הסדרנו את תנועת הקלנועית, אושר לפני מספר חודשים בחדר הזה גם הרכינוע וזיהינו צורך של הציבור לשימוש בכלים מהסוג הזה.

עוזי יצחקי: מינינו צוות המשותף למשרד התחבורה, למשטרת ישראל, הרשות הלאומית לבטיחות בדרכים וגורמים נוספים שהיו מעורבים.

עוזי יצחקי: שמענו אותם, הצוות המליץ המלצות, שתורגמו לתקנה, התקנה עברה אישור של משרד המשפטים ובהליך המתואם אנחנו מגיעים לאישור התקנות.

לאה ורון: בהסתמך על הפניות הרבות שהתקבלו בוועדה בתקופה האחרונה אכן זיהיתם צורך מאד חזק אצל הציבור.

עוזי יצחקי: בהחלט.

עוזי יצחקי: אני רוצה לציין שזה צורך קיים, אנשים משתמשים ולצערנו הרב יש גם תופעה של שימוש באופן לא חוקי ולכן אנחנו סבורים שכרגולטור עלינו להסדיר את התחום הזה וכך למנוע היטלים ולשמור על בטיחות הציבור.

אופיר אקוניס: הכלי הזה צריך קסדה לפי תקנה שעברה?

עוזי יצחקי: כן.

אופיר אקוניס: זה נאכף?

אופיר אקוניס: אני מבין שיש חילוקי דעות לגבי תו התקן של הקסדות האלה.

אופיר אקוניס: האם הדבר נאכף?

אופיר אקוניס: אולי המשטרה יודעת אם החוק הזה נאכף בכלל.

אופיר אקוניס: אני מבין שלפי החוק גם באופניים עם מנוע עזר יצטרכו את אותה קסדה.

עוזי יצחקי: אני רוצה להדגיש ולציין שתנועתו של הכלי היא כמו אופניים.

אופיר אקוניס: אני מוכרח להגיד לכם שיש איזושהי בקשה אליי להקל בחוק הקסדות ואני מתחבט בדבר הזה מאד אם בכלל לשלול את החוק ולא להקל, להשאיר את המצב כמו שהוא.

אופיר אקוניס: אני יודע שיש רצון של עיריות מסוימות לשנות כדי להשיג לעצמן פרויקטים של אופניים, אבל אני חושב שהחוק שעבר בוועדה הזאת הוא נכון, הוא נבון והוא צריך להישאר במתכונתו.

אופיר אקוניס: השאלה היא האם החוק גם עובד.

רפ"ק רוני לוינגר: היינו שותפים בתהליך החקיקה והודענו שהחשיבות של החוק הזה היא בדקלרציה, חשיבות דקלרטיבית, שאבא יוכל לבוא לילד ולומר לו: אתה צריך לשים קסדה היות והחוק מחייב את זה.

רפ"ק רוני לוינגר: יש בעיות באכיפה, יש קשיים באכיפה.

רפ"ק רוני לוינגר: יש הרבה ילדים מתחת לחוק האחריות הפלילית ושוטרים לא נמצאים בפארקים או בגינות הציבוריות.

רפ"ק רוני לוינגר: עם זאת, הוצאנו הנחיה לשוטרים לשים לב ובשלב הזה להזהיר ולהגביר את המודעות של ציבור הרוכבים לחשיבות חבישת הקסדה.

אופיר אקוניס: אני לא יודע איזה הד תקבל הישיבה הזאת, אבל כדאי להודיע מפה שגם התקנה שנתקין כאן, והיא בהחלט תקנה נבונה וטובה, לגבי אופניים עם מנוע עזר, חובת חבישת הקסדה היא בתוקפה ולא בגלל העניין החקיקתי אלא בגלל הרצון לשמר חיים ושלא ייגרמו תקלות מצערות כתוצאה מנפילה מהמכשיר הזה.

אופיר אקוניס: אני לא יודע עד כמה הציבור יהיה מודע לישיבה הזאת ולתקנות החדשות אבל אנחנו מודיעים על כך וגם ברמה הדקלרטיבית זה חשוב.

אמנון כהן: אני מודה למשרד התחבורה על העבודה שהוא עשה.

אמנון כהן: אני רוצה לשאול כמה שאלות: מגבילים פה את הגיל לגיל 14 והשאלה היא האם הרוכש יקבל איזושהי הדרכה איך לנסוע.

אמנון כהן: למבוגרים יש רשיון נהיגה, אבל אני לא יודע אם הילד מקבל הדרכה, האם היבואן מתחייב לתת הדרכה, המוכר או בבית הספר?

אמנון כהן: איך לנסוע בכביש, באיזה נתיב, איך עוברים מנתיב לנתיב, איך שומרים על זכויות של הולכי הרגל וכן הלאה?

אמנון כהן: האם לקחתם את זה בחשבון?

אמנון כהן: שלא נציף מחר את השוק ואחר כך יהיו תלונות על כך שאנשים לא מכירים את חוקי התנועה.

אמנון כהן: אני חושב שזה נושא חשוב, הוא נושא ירוק והרבה אנשים ירצו לוותר על כלי רכב שני במשפחה.

אמנון כהן: מי שיוצא לסידורים בעיר יותר נוח לו להשתמש בכלי הזה מאשר להיתקע בפקקים.

אמנון כהן: זה טוב, אבל צריך לתת את הדעת על הנושא הבטיחותי.

אופיר אקוניס: בראש ובראשונה.

אופיר אקוניס: חובת ההדרכה היא של המוכרים?

עוזי יצחקי: התפיסה היא תפיסה של רכישת אופניים, אבל מדובר פה בהחלט בכלי חדש.

עוזי יצחקי: כמו שביקשנו גם בעניין הרכינוע, יהיו הסבר והדרכה של אותם יבואנים וגם ברכינוע זה מתבצע היום.

עוזי יצחקי: נמצאים פה נציגי החברה והם בעצמם יכולים להעיד עד כמה התדריך הוא משמעותי.

אמנון כהן: זה חובה או שזה מרצונו הטוב של המוכר?

עוזי יצחקי: אני לא יודע עד כמה אפשר לחייב, אבל בעבודה מול יבואנים הם מבינים את העניין וזה גם אינטרס שלהם.

עוזי יצחקי: פנייה שלנו אליהם בהחלט יכולה לעזור וליישם את זה בצורה טובה.

אופיר אקוניס: כמה כלים כאלה יש היום?

עוזי יצחקי: זה לא כל כך חוקי היום ולכן קשה להגיד, אבל אפשר לראות בתל-אביב שאנשים משתמשים בכלים האלה, גם מתחת למשרד התחבורה.

אופיר אקוניס: לפעמים הטכנולוגיה מקדימה את החקיקה, בעיקר בשנים האחרונות.

אמנון כהן: אני מבקש לעשות על זה עבודת מטה ולמצוא דרך שזה יחייב אותם להדרכה.

אמנון כהן: אם התקנה תיכנס, האם יש מספיק חניות ליד מוסדות ציבור – ביטוח לאומי, בנקים וכו'?

אמנון כהן: האם יש התחייבות למקומות חניה?

עוזי יצחקי: רואים את זה בפועל, בשטח עצמו.

עוזי יצחקי: הרבה גופים, חברות, ארגונים ובעלי עסקים מציבים מתקנים לאופניים מחוץ לאותם מקומות ואני לא יודע אם כולם שמעו, אבל אפילו רכבת ישראל הודיעה שבקרוב ניתן יהיה לעלות לרכבת עם אופניים בצורה מסודרת לקרונות מיוחדים שיהיו לשם כך.

עוזי יצחקי: היה על זה פרסום, יתחיל פיילוט וזה בהחלט נושא שהולך ותופס תאוצה.

אופיר אקוניס: חבר הכנסת כהן, קבענו לחודש מאי ביקור בתוואי הדרומי של רכבת ישראל ואני מקווה שנראה את זה.

אמנון כהן: אני צריך לעזוב, אבל אני תומך בתיקון התקנות.

אופיר אקוניס: מי קורא את התקנות?

עו"ד שרית זוכוביצקי: אני רוצה להציג באופן כללי – אופניים הם רכב ולכן חלים עליו הכללים שחלים על רכב.

עו"ד שרית זוכוביצקי: בחרנו לקבוע שאופניים עם מנוע עזר יהיו קודם כל אופניים כדי שיחולו עליהם הכללים שקבועים בתקנות התעבורה על אופניים.

עו"ד שרית זוכוביצקי: יש סט של כללים, שמוסדר בפרק שלישי בסימן ג וחלים על נהיגת אופניים, החל מאיתות ועד החובה לנהוג במצב תקין, לשמור רווח וכו'.

עו"ד שרית זוכוביצקי: מכיוון שזה רכב היה מקום לפטור את הנוהג מחובת רשיון נהיגה ברכב וכמובן להסדיר את נושא לוחיות הזיהוי, שהיום יש חובה להתקין אותן.

עו"ד שרית זוכוביצקי: "תקנות התעבורה (תיקון מס' ...), התש"ע-2009.

עו"ד שרית זוכוביצקי: בתוקף סמכותי לפי סעיף 6, 10 ו-70 לפקודת התעבורה (להלן – הפקודה) באישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 1. 1.

עו"ד שרית זוכוביצקי: בתקנה 1 לתקנות התעבורה, התשכ"א-1961, (להלן – התקנות העיקריות), אחרי ההגדרה: "אופנוע להגשת עזרה ראשונה" יבוא: "אופניים עם מנוע עזר, אופניים בעלי שני גלגלגים, המורכבים זה אחר זה, שמותקן בהם מנוע עזר חשמלי, שנתקיימו בהם כל אלה: (1) ההספק המרבי של המנוע אינו עולה על 250 ואט.

עו"ד שרית זוכוביצקי: (2)

עו"ד שרית זוכוביצקי: המנוע החשמלי מופעל באמצעות דוושות האופניים.

עו"ד שרית זוכוביצקי: (3)כוח המנוע יורד עם העליה במהירות האופניים ומפסיק פעולתו כאשר מהירות האופניים עולה על 25 קמ"ש.

עו"ד שרית זוכוביצקי: (4)

עו"ד שרית זוכוביצקי: הם עומדים בתקן אירופי BSEN15194 או תקן ישראלי ת"י 1117 חלק חמישי – אופניים עם מנוע עזר חשמלי, העומדים לעיון הציבור באגף הרכב במשרד התחבורה בשעות העבודה הרגילות של המשרד.

לאה ורון: אנחנו נבקש שתתייחסו לנושא התקן כמו גם לנושא התקן האמריקני כי היו התכתבויות בנושא.

עוזי יצחקי: אני אגיד על זה כמה מילים מהימים האחרונים.

עוזי יצחקי: ועדת המומחים במכון התקנים מצאה לנכון לבחון ולאשר את התקן האמריקני של אופניים עם מנוע עזר והוא ייכלל בתקן הישראלי, שעכשיו נמצא ברביזיה.

עוזי יצחקי: בתחילת 2010 יפורסם אותו תקן מעודכן עם התקן האמריקני.

לאה ורון: בתחילת 2010 יהפוך תקן 1117, התקן הישראלי, לתקן רשמי?

עוזי יצחקי: אני אתן לנציג מכון התקנים לדבר על ההיבט הזה.

עו"ד עדי עציץ: התקן הישראלי מצוי כרגע בשלבי הכנה.

עו"ד עדי עציץ: עלו אפשרויות נוספות של אימוץ הדרישות האמריקניות והנושא נמצא בבחינה.

עו"ד עדי עציץ: ישנה מודעות רבה לצורך לקדם את התקן הזה בלוחות זמנים קצרים ככל האפשר ולכן כרגע עמלה על כך ועדת המומחים על מנת לפרסם בתחילת 2010 את התקן הישראלי, שמתבסס גם על הדרישות של התקינה האירופית ועל הדרישות האמריקניות.

ניר ימין: היום אין תקן ישראלי?

עו"ד עדי עציץ: יש תקן ישראלי, אבל לא תקן ישראלי לאופניים עם מנוע חשמלי.

ניר ימין: כלומר, התקנות שייכנסו לתוקף ויאמרו:

ניר ימין: או תקן ישראלי ת"י 1117 חלק חמישי אין להן שום משמעות.

עוזי יצחקי: יש לזה משמעות.

עוזי יצחקי: יש עכשיו תקן והוא נמצא בעדכון.

ניר ימין: השאלה היא האם התקן הזה קיים באופניים עם מנוע עזר?

עוזי יצחקי: כן.

עוזי יצחקי: אתמול העברנו את התקן.

ניר ימין: אני מכיר את ההתכתבות ומודע לה.

ניר ימין: השאלה היא האם יכול להיות שהתקנות ייכנסו לתוקף ולא יהיה תקן 1117 חלק חמישי כי הוא נמצא ברביזיה?

עוזי יצחקי: הוא יהיה.

עוזי יצחקי: אנחנו מתחייבים לכך שהוא יהיה.

ניר ימין: ביום שהתקנות יפורסמו וייכנסו לתוקף התקן יהיה?

עוזי יצחקי: לא ביום עצמו.

ניר ימין: אם כך, אין משמעות לביטוי הזה.

עוזי יצחקי: אבל עשינו את זה גם בעבר עם הפנסים ועם חגורות הבטיחות.

עוזי יצחקי: יש תקן אירופי שקיים עכשיו וכבר עשינו את הנהלים באגף הרכב איך לאשר את זה על פי התקן האירופי, כשייכנסו הכלים.

אופיר אקוניס: מה המעמד של התקן הישראלי 1117 חלק חמישי?

עו"ד עדי עציץ: כרגע התקן נמצא ברביזיה.

עו"ד עדי עציץ: ברגע שתושלם הכנתו הוא יפורסם.

ניר ימין: האם כשהתקנות האלה יפורסמו ויאושרו אני אוכל להסתמך על התקן הזה, כלומר לקחת אופניים עם מנוע עזר בהתאם למה שנמצא?

ניר ימין: כתוב שזה יועמד לעיון הציבור.

ניר ימין: התקן נמצא במשרד התחבורה?

ניר ימין: אני יכול לעיין בו ועל סמך זה לקנות אופניים עם מנוע עזר?

עו"ד עדי עציץ: למיטב הבנתי, התקנות אמורות לקבוע חלופה של התאמה ל-BSEN15194 בשלב ראשון עד שהתקן יפורסם.

ניר ימין: אם כך, רק התקן האירופי יהיה בתוקף.

ניר ימין: זאת המשמעות.

עוזי יצחקי: כן.

עו"ד עדי עציץ: אבל צריך לזכור שהתקן הישראלי יכלול את התקן האירופי.

ניר ימין: גם את האירופי וגם את האמריקני.

עוזי יצחקי: אני מתחייב שהתקן יהיה מוכן בתחילת 2010.

אופיר אקוניס: זה בעוד שלושה שבועות.

אופיר אקוניס: צריך לכתוב תאריך יותר ספציפי וכך גם אתם תעמדו בתאריך.

לאה ורון: לגבי התקן הישראלי שיכלול את התקן האמריקני.

עוזי יצחקי: יש אפשרות לקבוע שלושים יום או שישים יום מיום פרסום ברשומות.

ניר ימין: ובשישים הימים התקן הישראלי יהיה בתוקף?

עוזי יצחקי: שלושים יום מיום הפרסום ברשומות זה עוד חודשיים.

אופיר אקוניס: עד ה-1 בפברואר.

ניר ימין: זאת אומרת שתחילת התקנות תהיה ב-1 בפברואר.

אופיר אקוניס: זאת המשמעות.

לאה ורון: או, לחילופין, לאשר היום את התקנות עם התקן האירופי וב-1 בפברואר להוסיף לו גם את התקן הישראלי, שכולל גם את התקן האמריקני.

עו"ד שרית זוכוביצקי: החלופה היא שנבוא לתקן, להוסיף.

עוזי יצחקי: זה בסדר גמור.

אופיר אקוניס: אתם לא מעדיפים לתת תאריך יעד?

עוזי יצחקי: יש פה ועדות מומחים ומכון התקנים וכו'.

עוזי יצחקי: אם זאת היתה ועדה פנימית שלי, יכולתי להביא את זה יותר מהר.

עוזי יצחקי: גם כך אנחנו לוחצים מאד ונפעל בעניין הזה.

עוזי יצחקי: זה אינטרס שלנו.

אופיר אקוניס: היועץ המשפטי של הוועדה יקרא את סעיף 4 מחדש, עם התיקון.

אופיר אקוניס: לא מדובר בקורקינטים, נכון?

עוזי יצחקי: לא.

אופיר אקוניס: לזה צריך תקנות מיוחדות, נכון?

עוזי יצחקי: כן.

עוזי יצחקי: יש במשרד התחבורה ועדה שכבר פועלת והיא קיבלה ארכה של עוד חודשיים.

עוזי יצחקי: היא תגיש את המסקנות עד סוף פברואר וזה יהיה בהליך הרגיל.

עוזי יצחקי: בוועדה חברים גם הרשות הלאומית לתאונות דרכים, המשטרה ועוד.

אופיר אקוניס: ואתם מביאים את זה לכאן?

עוזי יצחקי: כמובן, אחרי שנאשר את זה אצל שר התחבורה ומשרד המשפטים נגיע לפה.

אופיר אקוניס: אני מבקש להחיש את הפעולה מכיוון שבחודש ספטמבר התרחשה תאונה טרגית בתל-אביב, שבה נהרג רוכב על קורקינט.

אופיר אקוניס: היום זה שוק פרוץ ולכן אני מבקש ממשרד התחבורה להקדים ככל האפשר את ההידברות שלכם עם שאר משרדי הממשלה וברגע שהתקנות יגיעו לכאן, נעלה אותן על סדר היום במהירות האפשרית.

עוזי יצחקי: בסדר גמור.

אסף אגמון: אני מבין שאתם מאשרים את התקן האירופי ואחרי כן יהיה תקן ישראלי ותקן אמריקני, כלומר לא יהיה תקן ישראלי שיחליף את כל התקנים.

אסף אגמון: אני לא מבין מה זה תקן ישראלי שיכלול גם את התקן האמריקני ומבוסס על התקן האירופי.

עו"ד עדי עציץ: לפי הרוח הנושבת בוועדת המומחים הכוונה היא לאמץ בעקרון את הדרישות של התקן האירופי BSEN15194.

עו"ד עדי עציץ: מאחר ולאחרונה עלתה דרישה נוספת לעמוד גם בדרישות האמריקניות, ישנה אפשרות שהתקן הישראלי יאפשר שתי חלופות: התאמה ל-BSEN15194 ומצד שני לדרישות התקן האמריקני.

ניר ימין: אם התקן הישראלי יגיד שאפשר או תקן אירופי או תקן אמריקני, זה בסדר.

עו"ד עדי עציץ: זאת המגמה.

אופיר אקוניס: תקרא את סעיף 4 מחדש.

ניר ימין: בתקנה 4, בהתאם למה שסוכם, אדוני היושב ראש, יימחקו המילים "או תקן ישראלי ת"י 1117 חלק חמש" ובתקנה אחרת, שנוסיף אחר כך בהיוועצות עם עורכת הדין זוכוביצקי, נוסיף הוראת מעבר.

עו"ד שרית זוכוביצקי: נכון, נחיל את זה מדורג.

ניר ימין: יש לי עוד שתי הערות, ברשותך – אני מבקש שהתקנים האלה יועמדו לעיון הציבור ללא תשלום במשרד.

עו"ד שרית זוכוביצקי: אפשר להוסיף את המילים "ובאתר האינטרנט של משרד התחבורה".

עוזי יצחקי: זה נמצא באינטרנט.

עוזי יצחקי: הכנסנו הכל היום.

ניר ימין: מי שמגיע אליכם למשרד יכול לעיין בזה בלי תשלום?

עו"ד שרית זוכוביצקי: כן.

אופיר אקוניס: מי מגיע?

אופיר אקוניס: יש דבר כזה בכלל?

אופיר אקוניס: מי מגיע למשרד התחבורה ברח' המלאכה בתל-אביב, עולה, נכנס לאיזה חדר מרהיב ביופיו כמיטב המסורת של משרדי הממשלה?

עוזי יצחקי: לא, הוא עבר שיפוץ.

עוזי יצחקי: אני מזמין אותך לבוא ולראות.

אופיר אקוניס: ואז הוא עובר על התקינה?

אופיר אקוניס: נראה לי שאלה מונחים קצת אנכרוניסטים.

אופיר אקוניס: לכן, התוספת של אתר האינטרנט חשובה ולהבא כדאי לחשוב איך הציבור מעיין בחומר.

אופיר אקוניס: דובר אני יכול להגיד לך איך הוא מעיין.

אופיר אקוניס: אם הוא הולך למכון התקנים הוא צריך לשלם 100 שקל בשביל לקבל את התקנון ולכן אנחנו מורידים את זה מהאינטרנט או מבקשים את זה מהיצרן.

ניר ימין: הערה נוספת – גם באתר האינטרנט צריך לשלם עבור התקן הזה.

עוזי יצחקי: לא, מה פתאום?

עוזי יצחקי: אצלנו לא משלמים.

ניר ימין: אני חושב שכדאי לציין את זה באופן מפורש, שזה יהיה ללא תשלום.

עוזי יצחקי: לא משלמים בכלל על אתר האינטרנט.

עוזי יצחקי: לא צריך להכניס את זה כי אחרי זה מישהו מהאוצר עוד ירצה על זה כסף.

עו"ד שרית זוכוביצקי: זה אתר ללא תשלום.

ניר ימין: האתר של משרד התחבורה הוא חינם, אבל השאלה היא האם כאשר אני מבקש תקן אני צריך לשלם אגרה?

עוזי יצחקי: לא, אין על זה אגרה.

עוזי יצחקי: דובר אני מציע לך להיכנס לאתר שלנו, שיש בו דברים מאד מעניינים ובחינם.

ניר ימין: אני יודע שהאתר של משרד התחבורה והבטיחות בדרכים הוא חינמי, אבל אני גם יודע שכדי לקבל תקן ממכון התקנים צריך לשלם.

יערה למברגר: אם מדובר על פרסום תקן באתר של משרד התחבורה זה לא דבר פשוט בכלל.

עוזי יצחקי: למה?

יערה למברגר: יש שאלה של זכויות לגבי התקן.

ניר ימין: למה הם יכולים לפרסם את זה אצלם במשרד ולא באתר האינטרנט?

ניר ימין: מה ההבדל?

יערה למברגר: מדובר על תקן ישראלי.

יערה למברגר: יש מישהו ממכון התקנים שמייצג את העניין?

יערה למברגר: לדעתי זה בעייתי.

אופיר אקוניס: אני לא מבין את ההערה שלך.

אופיר אקוניס: האם יש אתר אינטרנט למשרד התחבורה והבטיחות בדרכים?

אופיר אקוניס: התשובה היא כן.

אופיר אקוניס: האם התקן יפורסם שם בחינם?

אופיר אקוניס: התשובה היא כן.

לאה ורון: הוועדה יודעת שכאשר הוועדה של הכנסת פונה למכון התקנים על מנת לבקש תקן זה או אחר, אנחנו נדרשים לשלם אגרה, קל וחומר כלל הציבור שפונה לבקש תקן.

לאה ורון: התקנות מחייבות את הציבור לעמוד בדרישות תקן והשאלה היא איך הוא ישיג אותו ללא תשלום?

לאה ורון: האם משרד התחבורה אומר:

לאה ורון: אנחנו נשלם למכון התקנים את מה שצריך לשלם ונפרסם באתר האינטרנט של משרד התחבורה את התקן וכך יוכל כל הציבור להתבונן בתקן ברצותו?

עוזי יצחקי: זאת פעם ראשונה שבה אני שומע על בעיה כזאת.

עוזי יצחקי: אנחנו מפרסמים באתר שלנו מידע רב.

לאה ורון: אנחנו לא מדברים על מידע אלא על תקן של מכון התקנים.

עוזי יצחקי: גם אם צריך להתחשבן עם מכון התקנים, אנחנו נעשה את זה.

יערה למברגר: לא בטוח שזה רק עניין של התחשבנות.

יערה למברגר: לא בהכרח אפשר להעלות את זה לאתר.

אופיר אקוניס: מזמן לא נתקלתי בכל כך הרבה העמסת ביורוקרטיה מיותרת.

יערה למברגר: התקנים מבוססים על תקנים בינלאומיים ויש התחייבויות.

אופיר אקוניס: אני מבקש להפסיק עם זה.

אופיר אקוניס: תפרסם את זה באתר שלך בחינם ואת ההידברות הפנימית של משרדי הממשלה תעשו.

אופיר אקוניס: זאת ההחלטה וכך תכתוב ולכן תוסיף לתקנות את המילים "וללא תשלום" כדי שיהיה ברור.

ניר ימין: בהמשך למה שאמרת, האם נציגת משרד המשפטים רוצה להבהיר מה ההבדל בין העובדה שזה פתוח לעיון הציבור במשרד עצמו לבין העובדה שזה יהיה פתוח באתר האינטרנט?

ניר ימין: מה ההבדל מבחינת זכות היוצרים?

יערה למברגר: לפי חוק התקנים אתה יכול להגיע למכון התקנים ולעיין בתקנים, אבל אתה לא יכול לקבל העתק מהם, לא לצלם אותם ולא לקבל אותם באתר האינטרנט בלי תשלום.

יערה למברגר: הנושא נמצא כרגע בערכאות בהקשרים אחרים בבית המשפט.

יערה למברגר: זאת שאלה מורכבת ולא הייתי מודעת לכך שהיא תעלה היום בדיון.

יערה למברגר: העמדה שלנו היא שזה מאד בעייתי.

יערה למברגר: זה נדון בעולם, זה נדון בערכאות משפטיות ויש הבדל בין עיון בתקן במכון התקנים עצמו.

יערה למברגר: תקן הוא דבר ארוך, אתה לא מצופה להעתיק אותו ואתה לא יכול לקבל העתק ממנו.

יערה למברגר: יש הבדל בין עיון, שזה מה שהחוק נותן, לבין קבלת העתק מהתקן.

יערה למברגר: העלאה לאתר האינטרנט בעינינו היא כמו לקבל העתק מהתקן.

ניר ימין: משרד התחבורה יכול לקבוע שזה יהיה עותק לקריאה בלבד באתר, בלי יכולת להדפיס את זה.

לאה ורון: היושב ראש אמר שהוא מצפה ממשרד התחבורה להתחשבן עם מכון התקנים בעניין הזה ובלבד שהציבור יוכל לקבל לעיין בתקן.

עוזי יצחקי: זה גם לא עלה בעבר וזאת פעם ראשונה שאני שומע על זה.

אופיר אקוניס: אמרנו שהטכנולוגיה מקדימה את החקיקה.

יובל גינסברג: בתקנה נוצר איזשהו קונפליקט מכיון שאם רוצים לאשר תקן ישראלי ולפני זה תקן אירופי, התקן הישראלי מדבר על הספק מנוע של עד 250 ואט לעומת תקן אמריקני מדבר על 750 ואט.

רפ"ק רוני לוינגר: 250 ואט רשומים בהגדרה.

יובל גינסברג: זה בהגדרה הישראלית ואם מישהו מדבר על לחילופין התקן האמריקני או התקן האירופי, אי אפשר יהיה ליישם את זה.

רפ"ק רוני לוינגר: אם זה מעל 250 ואט זה לא אופניים עם מנוע עזר.

אמיר זלצברג: בנוגע לתקן האמריקני זה לא ההבדל היחיד.

אמיר זלצברג: אם מוסיפים את התקן האמריקני זה אומר שצריך לשנות גם את תקנות 1 עד 3.

אמיר זלצברג: אי אפשר להוסיף רק את התקן האמריקני מכיוון שהוא שונה מהותית מהתקן האירופי.

אמיר זלצברג: יש שם אפשרות למצערת, כוח המנוע שונה.

עוזי יצחקי: הדברים יעלו בוועדת המומחים ולא באים לכאן עכשיו ואומרים דברים שלא מסוכמים לפני כן.

עוזי יצחקי: זה לא מקובל, איך הממשלה נראית?

עוזי יצחקי: היא ממשרד המשפטים קופצת, אתה מעיר הערות וזה לא ייתכן.

עוזי יצחקי: אחרי זה מתפלאים למה הממשלה נראית כך.

אופיר אקוניס: מאה אחוז, אני מסכים.

אופיר אקוניס: אני מצטרף לדעת משרד התחבורה.

אופיר אקוניס: תקרא בבקשה את סעיף 4 כולו.

ניר ימין: אני אקרא את הפסקה שיש בה שינויים.

ניר ימין: הם עומדים בדרישות תקן אירופי BSEN15194 – אופניים עם מנוע עזר חשמלי, העומדים לעיון הציבור ללא תשלום באגף הרכב במשרד התחבורה והבטיחות בדרכים בשעות העבודה הרגילות של המשרד והמפורסם באתר האינטרנט של המשרד.

אופיר אקוניס: תודה.

אופיר אקוניס: אנחנו עוברים להצבעה על תקנה מס' 1.

אופיר אקוניס: הצבעה בעד תקנה 1 – פה אחד נגד – אין נמנעים – אין תקנה מס' 1 אושרה.

אופיר אקוניס: תודה, התקנה אושרה.

אופיר אקוניס: חברים, אם תמשיכו להתווכח על תקנים ועל ביורוקרטיה בתוך הממשלה לא נגיע לאישור התקנות.

עו"ד שרית זוכוביצקי: "הוספת סימן ב'3 בפרק שני של חלק ב'.

עו"ד שרית זוכוביצקי: אחרי תקנה 39טו לתקנות העיקריות יבוא: סימן ב'3 – אופניים עם מנוע עזר.

עו"ד שרית זוכוביצקי: פטור מחובת רשיון רכב, 39טז – בעל אופניים עם מנוע עזר והנוהג בהם פטור מחובת רישום ורישוי לפי סעיף 2 לפקודה.

עו"ד שרית זוכוביצקי: פטור מחובת רשיון נהיגה.

עו"ד שרית זוכוביצקי: 39יז – הנוהג באופניים עם מנוע עזר פטור מחובת רשיון נהיגה לפי סעיף 10 לפקודה.

עו"ד שרית זוכוביצקי: נהיגת אופניים עם מנוע עזר.

עו"ד שרית זוכוביצקי: 39יח – לא ינהג אדם באופניים עם מנוע עזר אלא לאחר שמלאו לו 14 שנים.

עו"ד שרית זוכוביצקי: תיקון תקנה 300.

עו"ד שרית זוכוביצקי: 3.

עו"ד שרית זוכוביצקי: בתקנה 300 לתקנות העיקריות – בתקנת משנה (א), במקום "נתמך, אופניים ותלת אופן" יבוא: "ונתמך".

עו"ד שרית זוכוביצקי: במקום תקנת משנה (ב) יבוא: (ב) בלוחיות הזיהוי של רכב הרשום בישראל יתקיימו התנאים המפורטים בתוספת השלישית".

אופיר אקוניס: יש הערות לשני הסעיפים?

ניר ימין: אני רק רוצה להזכיר שכנראה תהיה תקנה רביעית, שתאמר שתחילת החוק תהיה מיידית, למעט תקן ישראלי 1117 חלק חמש, שתחילתו תהיה ב-1 בפברואר 2010.

עוזי יצחקי: תודה רבה.

אופיר אקוניס: אנחנו מצביעים על התקנות.

אופיר אקוניס: הצבעה בעד תקנות 3-2 – פה אחד נגד – אין נמנעים – אין תקנות 3-2 מאושרות.

אופיר אקוניס: התקנות מאושרות.

אופיר אקוניס: תודה רבה לכולם, הישיבה נעולה.